Cathy Freeman

Catherine Astrid Salome "Cathy" Freeman (Mackay, Queensland, 1973ko otsailaren 16a) australiar atleta ohia da, aborigen etniakoa, 400 metroko lasterketan espezializaturik zegoena. Australiako aborigenen ikur bilakatu zen, baita aborigenak eta ez-aborigenak elkartzeko eredu ere. Izan ere,  Sydneyko Olinpiar Jokoetan urrezko domina irabazi zuelarik, Australiako bandera eta aborigenena eskuan harturik eman zion itzulia estadioari.

Bizitza 
Cathy Freeman 1973ko otsailaren 16an jaio zen, Australiako iparraldeko Mackay hirian, bost anaia-arrebez osaturiko familia apal batean. Sei urte zituela hasi zen laster egiten, oinutsik. gurasoek ez baitzuten oinetakoak erosteko dirurik. Agudo erakutsi zituen dohain bereziak; hamar urte zituela entrenatzaileak erran zion noizbait olinpiar urrea irabaziko zuela. 

Lehenbiziko garaipen handia 16 urterekin lortu zuen, 1990eko Commonwealtheko Jokoetan 4x100 erreleboetan urrea irabazirik. Hortik aitzina, onenen artean ibili zen. 1996an, Atlantako Olinpiar Jokoetan, zilarra irabazi zuen, Marie-José Pérec-en ondoan, bere bizitzako 400 metro azkarrenetan: 48´63´´. Ondoren, bi aldiz jarraian izan zen Munduko txapelduna. 2000. urtean, Sydneyko Olinpiar Jokoetako irekiera ekitaldian, berak piztu zuen olinpiar sua; eta, hamar egun geroago, erraz irabazi zuen urrezko domina 400 metroko finalean.

2003an erretiratu zen atletismotik.

Sariak 
 Olinpiar Jokoak:
 2000, Sydney: Urrea 400 metroko lasterketan.
 1996, Atlanta: Zilarra 400 metroko lasterketan.

 Munduko Atletismo Txapelketa:
 1995, Gothenburg: Brontzea 4x400 metroko lasterketan.
 1997, Atenas: Urrea 400 metroko lasterketan.
 1999, Sevilla: Urrea 400 metroko lasterketan.

Erreferentziak

Kanpo estekak 
  Atletaren webgune ofiziala, cathyfreeman.com.au
 Sydney 2000: Cathy Freeman, Berria, 2016ko abuztuak 19,  berria.eus

Queenslandarrak
Lasterkariak
Olinpiar Jokoetako dominadunak atletismoan
Anglo-australiarrak
Australiar aborigenak
Australiako emakume atletak
Bahaiak
Suontzi olinpikoa piztu dutenak
2000ko Udako Olinpiar Jokoetako dominadunak
1992ko Udako Olinpiar Jokoetako atletak
1996ko Udako Olinpiar Jokoetako atletak
2000ko Udako Olinpiar Jokoetako atletak